กระทรวงวัฒนธรรม จัดพิธีเจริญพระพุทธมนต์และกิจกรรมบำเพ็ญพระราชกุศล เนื่องในวันคล้ายวันพระบรมราชสมภพ รัชกาลที่ 9 วันชาติและวันพ่อแห่งชาติ 5 ธันวาคม 2564
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า กระทรวงวัฒนธรรม ร่วมกับองค์กรเครือข่ายศาสนา จัดกิจกรรมบำเพ็ญพระราชกุศล เพื่อน้อมรำลึกในพระมหากรุณาธิคุณพระบาทสมเด็จพระบรมชนกาธิเบศร  มหาภูมิพลอดุลยเดชมหาราช บรมนาถบพิตร กำหนดจัดตั้งโต๊ะหมู่ประดิษฐานพระบรมฉายาลักษณ์พร้อมเครื่องราชสักการะตามอาคารสถานที่ต่างๆ ตลอดเดือนธันวาคม จัดแสดงนิทรรศการเพื่อเผยแพร่พระราชประวัติ พระราชกรณียกิจ กิจกรรมทำบุญตักบาตรถวายพระราชกุศลและกิจกรรมจิตอาสาบำเพ็ญสาธารณประโยชน์ โดยในวันที่ 5 ธันวาคม กำหนดจัดพิธีเจริญพระพุทธมนต์ ณ วัดพระราม 9 กาญจนาภิเษกและวัดทั่วประเทศ พร้อมจัดทำวีดิทัศน์น้อมรำลึกในพระมหากรุณาธิคุณในมิติศาสนาเผยแพร่ทางสถานีโทรทัศน์และสื่อสังคมออนไลน์ ขณะที่องค์กรศาสนาอื่นๆ จัดพิธีทางศาสนา ยังศาสนสถานตามความเหมาะสม รวมถึงการจัดฉายภาพยนตร์รัชกาลที่ 9  เสด็จพระราชดำเนินทอดพระเนตรในอดีต ณ โรงภาพยนตร์ศาลาเฉลิมไทยที่โรงภาพยนตร์ศาลาศีนีมา หอภาพยนตร์ (องค์การมหาชน)  โดยทุกกิจกรรมจัดขึ้นภายใต้มาตรการด้านสาธารณสุข เพื่อป้องกันการแพร่ระบาดของโรคโควิด-19